— Не так даўно я задумаўся пра патрэбу ў рэмейку таго фільма. Перачытаў адпачатковы сцэнарый, натхніўся выданнем перакладу п’есы на французскую мову (яго зрабіла Вяргінія Шыманец)… На мой сённяшні розум, усе экранізацыі твора Купалы рабіліся не зусім слушна. У гэтых стужках п’еса прачытваецца як гумарыстычнае апавяданне Зошчанкі, анекдот, а ў Купалы ўсё ж больш ад Маякоўскага — так, з буфанадай, але і з рэвалюцыйнай манументальнай стылістыкай. Калі знойдзецца спонсар, рэжысёр (абавязкова роднасная душа, які прачытае твор не так, як папярэднікі: пад яго бачанне я гатовы адаптаваць сцэнарый), то рэмейк бачу ў стылі фільма “Інтэрвенцыя” з Уладзімірам Высоцкім. А сябе ў гэтым праекце я ўяўляю не мастаком, не сцэнарыстам і нават не прадзюсарам. Хутчэй тым, хто павінен натхняць, пераконваць усе патэнцыйна зацікаўленыя бакі, што гэта патрэбна і актуальна. Тым больш, досвед аднаго фільма адносна таго, як пачаць рабіць кіно і давесці яго да экрана, у мяне ёсць.